Dinsdag 21 September – PvR Geloofsfamilie
16"Onthou: Ek stuur julle soos skape tussen wolwe in. Wees dus versigtig soos slange en opreg soos duiwe.
In hoofstuk 1 van Klaagliedere klink dit asof daar 'n vrou aan die woord is. Ons vroue word geken vir ons sagtheid, ons omgee, ons sorg en ons deernis. Mooi eienskappe. Hierdie eienskappe is nie net beperk tot vroue nie, ons manne het hulle ook. Maar ons verloor HOOP wanneer daar misbruik gemaak word van hierdie mooi eienskappe, wanneer mense ons te na kom en ons sleg behandel.
In die Matteus gedeelte herinner Jesus ons dat ons uitgestuur word soos skape tussen wolwe. Skape is vreedsaam en weerloos. Wolwe verslind. Dit is 'n akkurate prentjie van hoe dit soms voel as mens die Here dien en die wêreld jou goeie hart uitmekaar ruk.
Voel jy tans of het jy al gevoel dat mense jou te na kom omdat jy 'n sagte hart het, omgee, sorg en deernis het? Jesus herinner ons dat dit met ons gebeur omdat dit ook met Hom gebeur het. Hy weet hoe dit voel. Deel jou hart met die Here.
Wanneer ons seergekry het, is dit natuurlik om te wil kies om net so hard soos die wêreld om ons te word. Om ook 'n wolf te wil wees. Staan jy voor so 'n keuse? Praat met die Here. Sou die Here wou hê jy moet soos die wolwe word, of steeds soos een van Sy skape wees? Indien dit jou help, kan jy skryf. Maar skryf jou brief uit God se perspektief. Wat sou Sy antwoord aan jou wees as Hy nou vir jou, Sy geliefde, 'n brief moes skryf in antwoord.
Klaagliedere herinner ons dat God alles nuut maak. Elke dag. Maar ook elke hart. Het jy nodig om die Here te vra dat Hy jou sagte, hart herstel wat omgee, sorg en deernis het met ander? Maak jou hart leeg by die Here.